정조 22년
獻納任長源疏曰伏以臣本以遐鄕疎賤之蹤姿性鹵下學識蔑裂本不合於淸朝耳目之任而幸際熙運濫叨是選從前履歷罔非踰越而今此所叨爲任較重有非如臣譾劣者所可堪承則尤何敢不自鳴其不稱之實而晏晏然若固有之哉只緣在鄕時則屢承召命或未及發行或未及封章皆以在外許遞入京則六月之政乍除旋遞日前之拜庚牌儼臨逖違之餘震懍感祝一謝恩命是重是急他不暇顧竭蹶出肅而一登前席天語溫諄榮幸極矣復有何望況又八朔旅食百病交侵痰癖用事嘔吐乘虛獨頹羇窓㱡㱡欲盡其所以可去而不可冒據也不止於不稱而已玆敢召收精神彊構文字俯暴衷曲仰瀆宸嚴伏乞天地父母特垂生成之澤亟許鐫削之恩以重公器以安私分千萬幸甚嗚呼臣是妄人耳凡於臺職有除輒膺有膺輒言言則必妄發惟其心中之所存者無一顧忌而隱諱縷縷煩瀆於至尊之前者亦屢矣臣之罪臣豈不知而聖度天大尙賜寬假迄亦可以休矣矧此乞免之章抑何他說之贅而第臣情私自別於人矣甲寅春下去今年春上來其間疎逖良亦久矣身伏南荒心懸北闕每値朔風凛烈則仰首而問曰玉樓不瑕寒時見災異洊疊則拱手而祝曰厦氈何以安聞一善政則喜而不寐聽一訛言則憂而忘食如是度了居然再閏而今年正月始渡淸漢四面山河明入靑眸五雲城闕暗激丹衷跧伏私次一念耿耿相彼閭巷之兒離其父母之側久後歸省自然有挽衣問事之語則臣於此世惟殿下是父母安得無娓娓然仰白者而況伏承筵敎導之言乎稽古人臣之新從下土來者輒以四方之異聞聞焉臣請以鄕曲之所經歷道路之所覩聞者一一直告固以之及於內可乎嗚呼凡今鄕曲之人大抵多失眞者惟天之賦與豈或偏嗇而然哉此不過傷於貧而迫於官習乎俗而狃乎訛馴以至於傷風敗俗之變處處相望干名犯分之罪在在皆然臣之一鄕謂之差勝而猶未免此他邑可知臣之一道稱以稍饒而尙患如此諸道可見於穆聖明深居九重何以燭世道之至於此哉臣愚竊以爲歉荒猶不足憂災異猶不足恤惟此人心之陷溺最爲今日之一大患何則本原旣亡餘事可知夫好善惡惡恒物之大情而今世之人混淪乎善惡之分抑陰扶陽君子之正論而今世之士汨蕫於陰陽之辨是以節義一款爲世所諱風泉二字無處可聞間或有一箇半箇之依俙彷彿於此等界上則輒群排而衆咻之看作狂妄奇怪底物事大勢所壓靡然從風以之居鄕則巧令爲儀表以之立朝則緘默爲規矩擧世滔滔莫之可救所知者利慾所望者僥倖平居旣無批鱗犯顔之臣他日寧有伏節立義之士臣以辛苦狷狹之性處鄕黨親知之間蓋嘗渴口而喩之盡力而挽之而聽我藐藐仇怨反至寸膠何能淸全河之濁而隻手何能漳大海之倒哉此其所以爲憂也不啻如歉荒災異之比而已惟其義理之陷溺如此故風俗之頹敗日甚惟其風俗之頹敗如此故民生之窮困日甚方來之憂庸有旣乎此乃臣五年在家所得而自孟春乘馹後若言其在途之見則凡所觸目無非新眄驛夫驛乘不勝其疲弊之狀官隷官吏未掩其奸惡之形凡爲其守令而尙能燭照其然庇覆之彈壓之亦云難矣且鮮矣閭里稀疎七亡八徒行路凄涼千鶉百鵠摠非聖代雍和之像半是衰世蕭索之氣視諸五歲前光景恐復落下數層我心惻惻我馬靡靡如有隱憂行到華城怳然天下之大觀山川照耀草木馨香樓臺之盛城郭之壯如非鬼役似是天造力不煩民財不損下而宏規遠模逈出千古凡此皆自我聖上仁衷永思中做得來者則百花之春均是化工之囿萬川之月無非太極之圈也是不但曰不以天下儉其事而已大哉聖人之孝乎其所以爲孝之義始可與知道者道矣天地鬼神昭布森列其敢謟乎其敢溢美乎臣於是日朝入本城午出長安門三步回頭五步回轡連蜷不忍行夜宿遲遲臺下繞壁徊徨且欽且欷繼之以感淚之沾臆倘所謂未施哀而哀之者政謂臣伊日事凡人之情見天下之至罕則必求義理之所以然臣於終夜不寐之中忽自瞿瞿然心語曰此甚盛矣無乃過乎舜葬蒼梧象爲之耕而農不易畝禹葬會稽鳥爲之耘而市不易肆今此華城之葬葬之者聖葬者亦聖聖人之葬靑山靜寂白雲舒閒珠樹琪花鬼擁神護雖在禁標幅圓之外亦只蒼然蔚然而已矣列聖仙寢可推而知則惟此二十里外本州治之宏其制壯其度抑亦何所補於象設致隆之情文乎旣非寧王遺志之所在則未可比擬於周成之洛邑又非太上土思之所寓則不宜援引於漢高之新豐而當此民窮財竭之時爲此經年動國之擧者夫豈可已而不已者哉伏想聖上之孝思常有以亘乎天而盤乎地參於前而倚於衡只見其事而未見其他也噫嘻千百世之下必有仁人君子尙可以知我聖之心而悲我聖之事者矣於戲不忘丕惟我先世子邸下邃學宏謨盛德至善克誕聖躬後祿無疆民之仰之如天如地天地之禮以小爲貴其所以事之也惟其內心故爾夫天地德産至大至廣如欲充類而準報之則雖盡天下之物極天下之數無可以稱其盛而答其殷故毋寧約而簡之撮而小之不壇而地不璧而陶不太牢而特牲以象夫至愛之無容王敬之無文者此乃貴小之禮然也以此義推之則今此式郭之張大之無或過於禮乎臣於城役之後今始來覩旣有所覩則不能無懷旣有所懷則不能無言旣有所言則言不敢不盡惟聖明淵然而運穆然而會恕其愚而察其衷焉向所謂先言外者大略如斯而將言內事心膽欲裂嗚呼今日朝廷之上忠逆無分義利不明時運所關亂賊不絶枝上生枝葉上生葉醜種無可絶之期嚴章無可伸之日公議之抑鬱一節深於一節輿情之憤痛今年甚於昨年彼蒼者天不欲保佑我東方歟何其變怪之層疊也近之所謂邪學者其亦天地之大逆而古今之大憝也若言其罪惡則蔽一邪字未掩着一學字不襯名以邪學大非知言夫所謂邪學也必如老佛楊朱其始焉出於超然爲善之心而其終焉歸於異端害正之科一毫差而千里謬者是謂之邪學爾今此何物凶鬼之自西洋來者初以倫滅常爲入路專以剩財耽淫爲稅駕直是盜耳獸耳於盜乎何邪之云於獸乎何學之有其流瀰漫其徒繁殖其爲隱憂悠然若終南漢水之無窮已噫嘻民神雜揉顓頊受之九潦七旱禹湯當之竟至於轉災召祥反險爲易以樹大功德於天下萬世今日天意正在於斯則惟我聖上安得視彼洋流如蜉蝣之微涓涔之淺而少之乎哉宜若强冦大敵之臨境犯陣攻之猶恐不力治之猶恐不窮而顧乃於持忠輩伏法後竝置諸度外要待其感悟歸正如可以感悟歸正則初何以淪入其中哉一入其中已獸已禽復歸爲人萬無其理孰謂干羽之舞能解白登之圍耶甚至如李存昌者亦不正法尙今假息其黨之肆然其勢之必至玆於日前又有申若樞者繼而起矣官以諫名闖呈一疏而封山祭天之請果未知其何說其欲導吾君如漢唐之主而啓之以封禪之謬禮耶此其爲罪已極罔赦而乃若揚恩頌德之文其辭含冤忍痛之蔑其義則可得獨不得秉彛之天者而是欲率天下而夷之也其氣味命脈宛然自洋中滾滾出來而爲此汎濫嘗試之計者其亦有嗾而有受矣堂箚所請儘有意見臣謂存昌則亟正邦刑若樞則拿鞫得情斷不可已也嗚呼今年年事之大侵言之慘矣唉我民生亦孔之極矣冬糴何徵春稅何納億萬魚喁之命何以呴濡公私無儲拯濟沒策言念及此寧欲痛哭以我聖如傷之仁當吾民若瘝之辰宵衣旰食不遑寧居金相玉音至誠惻怛有可以孚豚魚而格神明矣爲今日臣子者如有人心則孰敢不精白一心奔走倂力以期對揚休命之萬一乎哉臣故常曰凡今之方伯守令其身則處人鬼之關其心則繫忠逆之界吁亦可怕而可懼已觀今廟堂之謨日日籌畫無中生有其勢雖難絶處逆續其理或然凡天下萬事得於勤成於誠今日群臣之心皆以殿下之心爲心則何患乎穀之乏何憂乎民之飢且死也臣迃不解事妄進一說大較今日救荒別無奇術只宜因其勢而利導之若伯禹之治水斯可矣何者養民如養魚擾之則散安之則聚夫創新規發新令是所謂擾也循其時順其性是所謂安也其災十分者蠲亦十分其欠一分者減亦一分毋役毋徵毋出其疆略略以所有之穀賙其急而已彼至愚而神者無奈乎天運之孔艱有感乎聖澤之至渥思之又恩忍而復忍前之一日糧今焉二日食昔之一朔料今焉數朔計或弼或糟或一半盃濁醪或山而菜或海而魚以之斳斳然延命此非安之則聚者乎若或大風聲別擧措喧然如有普濟均活之還元丹自京師下來云爾則飢腸枵腹磎心壑慾流涎而待之膰腹而望之雖使竟至於依所聞充所欲其心已動邪乘妄作生道絶矣至若酒禁之論本是吾邦之元法又爲荒年之例規則臣固不以爲不便要亦行之好矣但去其太甚者而已嚴於酗斷於市足矣如欲一切禁之使至於無則其弊百端不可勝言利權於吏害簇於民而村村焉亂離也邑邑焉變異也左街雖懸醉人之頭右肆難防飮者之口以古之紀綱惟此禁終莫之止況今紀綱則非但莫之止也人之不死於飢而死於禁者必多矣然則徒損乎國體徒傷乎民命而蒸嘗之需洗腆之用又其所關大矣況聞自鄕來者皆言三南之是令方嚴此則不待上敎而下已行之矣亦何必勞聖念勤聖旨而費兪咈於其禁之禁不禁如何哉在今聖上自勉之道只如仁天之穹然覆燾民之所欲則從之人之所惡則去之而凡諸不急之務一竝停止是爲救荒恤窮之大關節而已也抑亦臣之所憂則別有大於此者顧今世道人心雖在樂歲無變不有幾乎倫常之絶則況此變年蠢爾愚氓以死藉勢任自放倒無所不至其將淪入於夷狄禽獸之域矣噫其痛矣罔之生不如餓而死綱紀不絶則雖以周餘之孑遺猶可以中興義理旣蔑則雖以泰隋之富强其亡也忽焉此所謂今日之憂不止於民命之近而最急於民彛之舛也故知今日導迪之道政宜一邊講其極活之方一邊申明其名敎風化之本然後人之生方得以人道而生矣臣請以兩行竝擧之意嚴飭籌司大播中外焉嗚呼外而生民之憂旣如彼內而朝廷之憂又如此此將若之何哉今之進言者紛紛乎萬端而擧是末耳蓋聞天下萬事亦本於人主之一心是知天下之本在人主人主之本在心心之發爲治亂興亡之所由分也夫人於兩間渺然一身參爲三極曰惟是心心之所以爲天下萬事之本者亦神矣從天下而入此心由此心而出天下其間遠矣層界多矣而其理之脗然則只一通矣夫惟人主之身深深乎居九閽千門之邃而人主之心又於其至深至邃之中襲龍乎黼黻以飾之重重乎冕旒以掩之若未可以窺測其中之所存者而隱微之萌毫忽之跡或變爲彗星厲鬼或化爲和風慶雲無不表揚暴白於一天之下時人咸覩之後世皆見之瞭然若明鏡白日之相對指的者然矧今我聖明之心爲今日聖明之臣者孰不知之明而察之審乎天以好生爲心而殿下之心卽一好生之天天以不息爲心而殿下之心亦一不息之天天地之心可見於萬物之生成殿下之心可見於萬幾之熙明而獨此內外一二事之尙不能徯我志協我望者抑亦何故而然哉臣嘗俯仰反復求其說而不得終以學究餘習妄有所一得者玆敢冒萬死力陳之古人有言曰膽欲大而心欲小詩人贊文王曰小心翼翼夫是心也本自至大範圍乎天地則天地亦小充塞乎宇宙則宇宙猶窄而在我之自持則斂然而約之退然以虛之如臨如履戰戰兢兢不自滿而不自足者此非所以小之云乎常常自反曰我之心或出腔子外歟每每自警曰我之心或走物欲上歟抑有暇逸之萌歟抑有輕易之發歟如是而臨事則何事不難如是而處位則何位不艱而至艱至難最莫如人君之所以爲君也晷刻之乍放則上而天怒震疊跬步之暫弛則下而民怨朋興若是乎人君之心尤不可不小而皇天所以尊寵焉付畀焉者豈亶使之富貴之安樂之哉故禹戒舜曰克艱厥后伊尹訓太甲曰天位艱哉周公告成王曰不易惟王乃若吾夫子之對定公則直曰爲君難凡此艱難字蓋自小字中出來以其隱則曰小以其費則曰難難與小其義一也從古聖賢豪傑孰非自這裏做得而均之爲道學之工程事業之張本蓋在人之自小愈小而惟天之本大愈大在我之克艱益艱而惟彼之孔易益易異哉其所以小之也乃所以大之也其所以難之也乃所以易之也雖在治定功成之後如有志滿意得于中則心是活物爾便自肆然夸大謂天下惟我在其流之弊不言而可知已噫自姒至孔相去千歲而四聖之言如出一口其言之可信其理之可忱孰有以加於此哉洪惟我聖王道四聖之道志四聖之志穆穆欽若夙夜對越耿耿憂恤寤寐念玆御宇初政蔚然可觀百僚奮庸四方聳聽大猷之盛朝暮且期于今數十年來功化證效之發見於外者每有所不滿於聖衷者夫豈無所以然而然哉明達練習日益進焉故戒愼惕厲不覺其減於前歟烜赫光華日愈盛焉故洞屬兢業不知其異於昔歟臣愚死罪竊以爲聖明今日之心不如聖明初年之心也何以明之討復天下之大事也而闊狹操縱惟聖旨之所在刑賞有國之大政也而舒慘與奪惟聖意之所發群僚不遑於顚倒庶績或近於叢脞凡有善政惟殿下之善政凡有過擧惟殿下之過擧凡有施措亦惟殿下之施措也吾君之爲君也何其勞而吾臣之爲臣也何其逸哉遜志之言由是而進矣逆耳之言由是而退矣臣以是知殿下今日之爲心姑不至於大而其往可戒也殿下今日之爲國縱不至於無難而方來可懼也試於淸燕蠖濩之際靜言思之則其果然乎不然乎臣仰事殿下已近二紀蓋亦有區區蠡管之妄度者矣竊覸我聖明龍顔秀異駿命篤厚以聰明睿智之姿兼神武英銳之氣以恢弘淵深之度兼博洽淹貫之識千古人物低昻於玉衡九州山河的歷於瑤鏡而靑邱一域只行其所無事耳俯視朝端鬱鬱未快回顧宇內齪齪可羞於是焉存諸中者不能無悵然廓落之懷發於外者未免有漫然簡易之跡玆蓋天命極高而緝熙之工猶未充其量地步甚闊而涵養之功猶未盡其方以至於是是實爲病根之所在也知如是是病不如是是藥藥石之妙顧不在於尊德性而道問學乎學問之道無他惟所在而盡其性自格致至治平只是一槪推向將去耳伏惟聖學高明燭理已盡今何敢復容議爲而百尺竿頭更進一步尙克是忱念玆在玆臣謹伏覽甲寅十一月十三日傳敎若曰雖不讀書摩挲凡案間書冊是亦學問大哉王言好學不倦之意有溢於辭表臣於在家時得此莊誦百遍中夜起舞秪今五年常如一日吾君之好學甚則吾國其庶幾乎如臣蔑劣愚賤初何知學問事而猶幸受人之徽言則有之玆敢以八箇字爲題效千秋金鑑之獻其綱有八而其條有萬嗚呼今我沖人雖少元子哉衣尺漸長講讀已開雖未入學講亦學也爽惟元子所始之學其非聖父所好之學耶小學大學其道一道惟殿下深留聖念上而答皇天賦畀之命下而明沖子啓迪之訓以基我大邦無疆惟休者此乃微臣至願至祝之所以懃懃乎懇懇乎不知止者也一曰中中也者不偏不倚無過不及之名天所以授之人人所以受諸天蓋爲萬善之會通千聖之道統而其說始昉於唐虞其義始備於洙泗其在吾東聖聖承承式克至于今日休於戲盛哉殿下今日所有之國四百餘年祖宗之國而國之所傳道亦偕焉殿下今日所有之民四百餘年祖宗之民而民之所在道亦倂焉斯道也何道也惟堯舜禹湯文武所執所建之無形無極底一大物事不隨堯舜禹湯文武而去雖於堯舜禹湯文武之後尙如堯舜禹湯文武之時至今屹然立於天之上地之上者也小而一動一靜罔非是爲之準大而一典一則罔非是爲之臬以陰陽則雖吾所尙非陰而陽纔有一分之差過便不是中以善惡則雖吾所向非惡而善纔有半分之不及便不爲中況於初非陽而本未善者乎必也存諸心見諸事者純然無一分半分之或過或不及然後始可謂之中而仰以質之於天而天從之俯而暴之於民而民順之於是焉儼然爲兩間之予一人而是亦今世之堯舜禹湯焉已矣伏願聖明念念加勉仍以爲元子視二曰誠誠也者眞實无妄之謂惟天之於穆不已惟聖之純亦不已皆是物耳玆所謂誠卽向所謂不息而天人以是而爲一矣誠則理不誠則欲誠則王不誠則覇誠則感不誠則無感誠則成不誠則無成凡事皆然況大業乎常人尙然況帝王乎以之成天下之萬物以之行天下之九經大哉其用乎以之事天則何煩乎儀文度數之殷盛以之臨民則何關乎誓誥會同之諄複昕臨大庭百弁蹌蹌於此時則固然矣屋漏之中亦能純一否乎日御法筵萬目昭昭於此際則固可矣燕昵之間亦能專一否乎皐鶴聞天宮鍾徹外其不可揜如是夫伏願聖明念念加勉仍以爲元子則三曰敬敬也者主一無適之聖功所以直內而嚴外用五事而勝百邪也曰欽曰恭無非是箇之積中著外者而以之爲格致誠正之本以之爲修齋治平之基則如欲志於道而向乎學夫孰能捨此而成始乎成終乎哉況惟人辟莅崇高之位挾當霆之威其志易驕其氣難制則其所以不可不勉於斯者又較著矣故有曰疾敬德有克敬惟親或敬勝怠而興或謂敬不足行而亡是知天下國家之治亂興亡顧其德之敬不敬如何耳臣嘗讀易而得誠敬之所從來矣乾劃實實則爲誠坤劃虛虛則生敬故乾之九二始言誠坤之六二始言敬敬與誠出自庖犧心劃而原天地自然之理也伏願聖明念念加勉仍以爲元子法四曰明明也者如日月之光輝如水鑑之瀅澈無遠之不照無微之不燭也此大人所以明明德於天下者而君人之道必以是爲先何則昏不察賢邪之分暗不省用舍之辨則辟之不辟其國危矣是以巍蕩之治本於欽明星雲之化出於文明厥亦惟明后惟明明后雖有造詣之淺深而其所以爲明一也然而是明也豈一己之明哉克明其本明之明以至乎貞明之明則是其爲明誠可謂君道之明而如或自作其明察察爲事則典章有亂舊之患制度無容衆之休盍亦觀夫紘紞之揜聰冕旒之蔽眼乎哉君子之道用晦而明不有虞淵之入焉有賜谷之出伏願聖明念念加勉仍以爲元子鑑五曰寬寬也者惇大含弘綽有餘裕如天之燾如地之負無所不容於度內者此帝王之寬也寬則得衆得衆則得國國之爲國其基於寬以之御衆龍德正中以之代虐鳦社靈長三正以降漢祖近之蓋德量優容則人爭附之性度狹隘則民皆叛之民叛而去君誰與爲故經著包荒之象傳垂納汚之義伏願聖明念念加勉仍以爲元子戒六曰靜靜也者寂然不動脗然未發底時節而惟天下萬爲皆生於靜靜是動之毋耳乾道之靜也專故其動直坤道之靜也翕故其動闢太極本無極無極者其非靜之體乎大衍尙太一太一者其非靜之象乎流水不腐動則動矣若非其源之泓儲何賴而活活戶樞不蠹動則動矣若無其根之硬着何憑而軋軋熙皥之盛元自穆淸之垂拱郅隆之休只因大道之去默若使朝仙暮兵數數乎勞攘東禪西狩紛紛乎劻勷則何德之暇養而何績之可凝哉故周濂溪極圈說曰聖人定之以中正仁義而主靜諸葛亮戒子書曰非靜無以成學若是乎爲學之必本於靜也伏願聖明念念加勉仍以爲元子訓七日儉儉也者省約朴素不華不侈如勳華之旅宿門養禹文之菲食卑服是已自古人君奢侈是尙而未有不亡其國者故怙侈滅義畢公嚴防庶服后飾賈生痛哭蓋其所以糜財而病國也招殃而致寇也不啻如兵革之燹凶荒之毒而已下民何知惟上是視宮中好高䯻四方高一尺宮中好廣袖四方全疋帛故上有好者下必甚焉苟不能昭儉而先之躬節約而風之則靡靡之俗不至淪胥者鮮矣嗟乎今日是弊比商俗而不減方漢風而有加伏願聖明念念加勉仍以爲元子警八曰謙謙也者不伐不矜自貶自損之謂也莫高者天而下濟於地莫深者海而旁控乎涓此古先聖哲所以德益高道益隆而福流於時澤及於後者也嘗觀易卦六爻皆吉惟地山爲然夫鬼神之所害者盈則所祐者何人道之所惡者滿則所好者何自是富有而貴爲也而若不以是心持之則其盈日盈其滿日滿其終可知矣寧不懍懍然哉伏願聖明念念加勉仍以爲元子學嗚呼惟此八箇之目元是一串之體分言之則各有間架井井不亂總論之則合成首尾鱗鱗不離皆是古人之言非臣之言也特以今日偶然自其口出故語則欠於珍重身則犯於猥越此又臣之罪萬萬也然而臣所以藉手事君此外無他說玆不得不爲之冒沒煩瀆惟幸聖鑑之照察焉旣又招致山林宿德之士要與之講論此義期有實效則彼讀書窮理懷寶待價者安敢不思所以仰答君恩俯念世道于于然呼其與亹亹然吐其有哉夫君師一道也粵天生民其性惟均而氣拘物蔽以暴以棄一有巍然聖睿者出則帝乃欣然援立爲之君爲之師師也者敎之謂也君也者治之謂也民不可以治之而不敎則世亦安有君焉而非師者哉悲夫師道之不行也久矣千載歸來長夜漫漫上之人徒知爲君之尊不知爲師之重下之人但聞治我之令未聞敎我之訓於是乎君與師分而二之矣其躬旣不能兼之則宜若得他人以代之以盡其責此與出於己者只一間耳竝與此道而亡之或疎而遠之或疑而間之自玆以後天下始有君而無師矣無師之後其君之君安能如兼君師之君哉彛倫德行之爲本原者由是而陳荒禮樂刑政之爲末流者由是而顚錯此人心之所以不古而世道之所以不淑也今我聖上赫然爲天之所立儼然爲世之所仰旣君之而又師之旣治之而又敎之大國之人謂東方聖人作遐土之民皆曰吾君聖君也推此以往有進無退則天下可運於掌況千里小邦乎向也之悵然廓落者可變爲怡然淵塞向也之漫然簡易者可化爲穆然寅協而人和洋溢何憂乎怨咨天休盻蠁何慮乎災異夫所謂二可三三可四者其在斯歟其在斯歟臣遭遇明時不忍便訣叨忝諫職未敢終默觸犯崇嚴冒陳狂僭嶺海鉄銊罪在不赦臣無任戰灼惶恐激切祈懇之至云云省疏具悉備說時政俗弊其疏萬言爾能不汚於骫骳鶻突之痼習者鄕居之效也附陳八條條條得進言之體可嘉可嘉爾疏中其所以爲孝之義可與知道者道云云孰謂如爾疎蹤言之若是有理是哉是哉爾其勿辭察職